‘เต่า’เผยล้มกองทุนเลิกใช้เงินทุนสำรอง
&#8220;หม่อมเต่า&#8221; เผยส่อล้มแผนการนำเงินทุนสำรองไปตั้งกองทุนหากำไร เหตุเสี่ยงสูง
16 ส.ค. 2554

“หม่อมเต่า” เผยส่อล้มแผนการนำเงินทุนสำรองไปตั้งกองทุนหากำไร เหตุเสี่ยงสูง
ม.ร.ว.จัตุมงคล โสณกุล ประธานคณะกรรมการธนาคารแห่งประเทศไทย (ธปท.) เปิดเผยว่า ธปท.ได้สรุปผลการศึกษาแผนการนำเงินสำรองระหว่างประเทศจำนวนหนึ่งไปตั้งกองทุนความมั่งคั่งแห่งชาติ (Sovereign Wealth Fund : SWF) เพื่อนำไปลงทุนหาผลตอบแทนว่าปริมาณเงินทุนสำรองของไทยน่าจะมีไม่มากพอที่นำไปตั้งกองทุน SWF
นอกจากนี้ สถานการณ์เศรษฐกิจโลกขณะนี้มีความเสี่ยงมากขึ้น ดังนั้นการพิจารณาดำเนินการใดๆ ในเรื่องการบริหารจัดการทุนสำรองต้องตัดสินใจให้รอบคอบ
ประธานบอร์ด ธปท. กล่าวว่า การนำทุนสำรองไปลงทุนนั้นมีหลักการสำคัญ คือ ควรมั่นคงและมีสภาพคล่อง ซึ่งความมั่นคงสำคัญที่สุด แต่ถ้าทุนสำรองประเทศมีมากเพียงพอที่นำไปลงทุนตั้งกองทุนบริหารก็ควรจะพิจารณาแยกออกมาต่างหากให้ชัดเจนเลย แต่ตอนนี้เจ้าหน้าที่บอกว่ามีไม่พอ จึงต้องมาดูกันว่าจะเอาอย่างไรต่อไป จะลงทุนต่อหรือไม่ เป็นเรื่องที่รัฐบาลต้องคิด ต้องนำไปพิจารณา เพราะถึงที่สุดเรื่องพวกนี้หากจะทำต้องมีการแก้ไขกฎหมาย แต่ตอนนี้ก็ยังตกลงกันไม่ได้
“ผมคิดว่าเรื่องนี้น่าจะเป็นเรื่องสุดท้ายที่รัฐบาลจะทำด้วยซ้ำ เพราะมีเรื่องให้รัฐบาลทำอยู่แล้วจำนวนมาก” ม.ร.ว.จัตุมงคล กล่าว
ม.ร.ว.จัตุมงคล เปิดเผยว่า ในสถานการณ์นี้ยังไม่ควรนำเงินสำรองออกไปลงทุน เพราะถ้ามีไม่มากพอก็ควรจะเก็บเป็นเงินสำรองประเทศ เพราะในหลักการเงินสำรองระหว่างประเทศก็ควรเป็นเงินสำรองประเทศ ฉะนั้นการจะนำไปตั้งกองทุนเพื่อนำไปลงทุนในเรื่องบ่อน้ำมันก็อาจจะไม่เหมาะ เพราะลงทุนน้ำมันน่าจะมีความเสี่ยง
ปัจจุบัน ธปท.มีเงินทุนสำรองระหว่างประเทศทั้งสิ้น 2.133 แสนล้านเหรียญสหรัฐ แบ่งเป็นเงินสำรอง 1.867 แสนล้านเหรียญสหรัฐ และสัญญาซื้อเงินตราต่างประเทศล่วงหน้าสุทธิ (Forward) อีก 2.66 หมื่นล้านเหรียญสหรัฐ